二詩奉酬敬夫贈言并以爲別  其二
作者：朱熹
朝代：宋

paragraphs: 昔我抱冰炭，從君識乾坤。
始知太極藴，要眇難名論。
謂有寧有跡，謂無復何存。
惟應酬酢處，特達見本根。
萬化自此流，千聖同茲源。
曠然遠莫禦，惕若初不煩。
云何學力微，未勝物欲昏。
涓涓始欲達，已被黄流吞。
豈知一寸膠，救此千丈渾。
勉哉共無斁，此語期相敦。